Dirk van Hogendorp

Dirk van Hogendorp (født 13. oktober 1761 i Rotterdam i Nederland, død 29. oktober 1822 ved Rio de Janeiro) var en nederlandsk greve, diplomat og general; bror til Gijsbert Karel van Hogendorp. 

Dirk van Hogendorp tilhørte først den preussiske armé og innehadde deretter (1785–99) ansettelse i Det nederlandske Ostindiske kompanis tjeneste. Årene 1803–05 var han hollandsk sendemann i Sankt Petersburg, og i 1807 ble han krigsminister. Men allerede samme året ble han utnevnt til sendemann i Wien, 1809 i Berlin og 1810 i Madrid. 

Etter Hollands innkorporering med Frankrike samme år ble han i 1811 divisjonsgeneral i fransk tjeneste og Napoleon Is adjutant, og i 1812 guvernør først i Königsberg, så i Vilna og i 1813 i Hamburg under Louis Nicolas Davout. Av Napoleon ble han opphøyd til greve. Etter Napoleons fall (1814) trakk han seg tilbake til Holland, men gjeninntrådte under «de hundre dagene» (1815) i hans tjeneste. 

I 1816 begav han seg til Søramerika; han døde på et gods nær Rio de Janeiro i Brasil.

Referanser

Kilder

Plantasjeeiere
Nederlandske offiserer
Nederlandske ambassadører
Ambassadører til Russland
Ambassadører til Østerrike
Ambassadører til Preussen
Ambassadører til Spania
Personer fra Rotterdam